**O B R A Z L O Ž E NJ E**

**STATUTARNE ODLUKE O IZMJENAMA I DOPUNAMA STATUTA OPĆINE ŠANDROVAC**

I. PRAVNI TEMELJ ZA DONOŠENJE ODLUKE

Pravni temelj za donošenje Statuta Općine Šandrovac je odredba članka 35. stavka 1. točke 1. Zakona o lokalnoj i područnoj (regionalnoj) samoupravi (''Narodne novine'', broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12 i 19/13 - pročišćeni tekst, 137/15 - ispravak, 123/17, 98/19 i 144/20) kojom je propisano da predstavničko tijelo donosi statut jedinice lokalne samouprave.

II. OCJENA STANJA I OSNOVNA PITANJA KOJA SE UREĐUJU

Statut Općine Šandrovac, kojega je donijelo Općinsko vijeće i objavljen je u Općinskom glasniku Općine Šandrovac, broj 02/2018, mijenjan je statutarnom odlukom o izmjenama i dopunama Statuta Općine Šandrovac koja je objavljena u Općinskom glasniku Općine Šandrovac, broj 02/2020.

Hrvatski sabor je 15. prosinca 2020. donio Zakon o izmjenama i dopunama Zakona o lokalnoj i područnoj (regionalnoj) samoupravi koji je objavljen u ''Narodnim novinama'', broj 144/2020, a stupio na snagu 24. prosinca 2020. (u daljnjem tekstu: Zakon). Člankom 16. navedenog Zakona propisana je dužnost jedinica lokalne i područne (regionalne) samouprave da u roku od 60 dana od dana stupanja na snagu Zakona usklade svoje statute i druge opće akte s odredbama Zakona.

Predloženom Statutarnom odlukom se usklađuje Statut Općine s odredbama navedenog Zakona.

Slijedom navedenog, predlaže se donošenje Odluke u tekstu kako je predloženo.

III. SREDSTVA POTREBNA ZA PROVOĐENJE ODLUKE

Za provođenje predložene Odluke nije potrebno osigurati sredstva u proračunu Općine Šandrovac.

IV. OBRAZLOŽENJE ODREDABA PRIJEDLOGA ODLUKE

Hrvatski sabor donio je na sjednici održanoj dana 15. prosinca 2020. godine Zakon o izmjenama i dopunama Zakona o lokalnoj i područnoj (regionalnoj) samoupravi te Zakon o izmjenama i dopunama Zakona o lokalnim izborima. Svrha donošenja gore navedenih zakona jeste povećanje učinkovitosti i transparentnosti u jedinicama lokalne i područne (regionalne ) samouprave kao i ušteda do koje će dovesti smanjenje broja lokalnih dužnosnika i to: broja zamjenika župana, gradonačelnika i općinskih načelnika kao i članova predstavničkih tijela jedinica lokalne i područne (regionalne) samouprave kao i zakonsko ograničavanje maksimalnih iznosa naknada za članove predstavničkih tijela. Usklađivanjem odredbi Statuta Općine Šandrovac s odredbama gore navedenih zakona Statut se mijenja u smislu da se smanjuje broj članova Općinskog vijeća Općine Šandrovac sa 11 članova na 9, ukida se mjesto zamjenika općinskog načelnika, uvodi se funkcija privremenog zamjenika općinskog načelnika iz redova vijećnika općinskog vijeća u slučajevima određenim zakonom, ograničava se maksimalan iznos naknada članovima općinskog vijeća te se propisuje obveza jedinica lokalne i područne (regionalne) samouprave na javno objavljivanje informacije o trošenju proračunskih sredstava na svojim mrežnim stranicama na način da te informacije budu lako dostupne i pretražive. Također se uvodi mogućnost iznimnog održavanja sjednica predstavničkih tijela jedinica lokalne i područne (regionalne) samouprave elektroničkim putem u slučaju nastupanja posebnih okolnosti, za vrijeme trajanja tih posebnih okolnosti. Mijenjaju se odredbe o zborovima građana, uvodi se mogućnost podnošenja peticije od strane građana općinskom vijeću te se uređuje financiranje Općine Šandrovac u slučaju kada proračun nije donesen, a koje se odnosi na financiranje nužnih rashoda i izdataka do donošenja proračuna.

U vezi sa time, na daljnje postupanje, dostavlja se navedeni radni materijal.